धनकुटाको पाख्रीवासस्थित कञ्चनजंघा कन्ट्रक्सन कम्पनीको कार्यालयलाई लक्षित गरेर राखिएको ग्रिनेट बम आज नेपाली सेनाले निष्कृय पारेको छ । पाख्रीवास नगरपालिका–४ मा रहेको कम्पनीको कार्यालय नजिक गएराति रेडवुलको बट्टामा राखिएको अवस्थामा बम फेला परेको थियो । प्रहरीले सुरक्षा सर्तकता बढाएर सो क्षेत्रलाई नियन्त्रणमा राखी बम निष्कृय पारिएको धनकुटाका प्रहरी प्रमुख सुरेन्द्रबहादुर गुरुङले जानकारी दिनुभयो । उहाँका अनुसार रेडबुलको बट्टामा ग्रिनेट बमको टुक्रा फेला परेको थियो । बम विप्लव नेतृत्वको नेपाल कम्युनिष्ट पार्टीले राखेको हुनसक्ने प्रहरीको आशंका छ । पाख्रीवास–लेगुवा सडक निर्माणका क्रममा कञ्चनजंघा कन्ट्रक्सन कम्पनीले लापरबाही गरेको भन्दै नेकपाले कारवाहीको चेतावनी दिएको थियो । लापरवाही गर्ने निर्माण कम्पनीलाई कारवाहीका लागि नेकपाले प्रशासनलाई विज्ञप्तीमार्फत अल्टिमेटम दिँदै कारवाही नगरे आफैँ कारवाही गर्ने जनाएको थियो ।